Төсөл

Монгол Улсын Засгийн газрын 2023 оны ... сарын

 ... өдрийн ... дугаар тогтоолын хавсралт

**ТҮНШЛЭЛИЙН ТӨСӨЛ ХӨГЖҮҮЛЭХ САНГИЙН ЖУРАМ**

**Нэг. Нийтлэг үндэслэл**

* 1. Төр, хувийн хэвшлийн түншлэлийн тухай хуулийн 49.1-д заасан "Түншлэлийн төсөл хөгжүүлэх сан" /цаашид "Сан" гэх/-г удирдах түүний хөрөнгийг захиран зарцуулах, эх үүсвэрийг бүрдүүлэх болон зарцуулалтад хяналт тавихтай холбогдсон харилцааг энэ журмаар зохицуулна.
	2. Сангийн хөрөнгөөр төслийн урьдчилсан үнэлгээ, төслийн бүрэн шинжилгээ, түншлэлийн эх төсөл боловсруулах болон төсөвт үзүүлэх нөлөөллийн тооцоо, шинжилгээ хийхэд мэргэжлийн зөвлөх үйлчилгээ авах, төслийн бэлтгэл ажил, төлөвлөлт, сонгон шалгаруулалт, хэрэгжилт, хяналт, тайлагналт болон түншлэлийн төвийн үйл ажиллагааны зардлыг санхүүжүүлнэ.
	3. Сангийн хөрөнгөөр төр, хувийн хэвшлийн түншлэлээр хэрэгжүүлэх хамгийн их боломжтой, санхүүгийн чадавхад нийцсэн төслийн бэлтгэл ажлыг хангахад чиглэсэн үйл ажиллагааг санхүүжүүлэхийг эрмэлзэх бөгөөд үр дүн нь амжилттай гэрээ байгуулж хэрэгжсэн төслөөр тодорхойлогдоно.
	4. Сангийн хөрөнгийн бүртгэлийг Нягтлан бодох бүртгэлийн тухай хууль болон олон улсын стандартын дагуу хөтөлнө.
	5. Энэ журамд Төр, хувийн хэвшлийн түншлэлийн тухай хуулийн 5 дугаар зүйлд заасан нэр томьёг хэрэглэнэ.

**Хоёр. Сангийн удирдлага, зохион байгуулалт**

* 1. Сангийн удирдлагыг түншлэлийн асуудал эрхэлсэн төрийн захиргааны төв байгууллага нь удирдах хороогоор дамжуулан хэрэгжүүлнэ.
	2. Удирдах хорооны бүрэлдэхүүнийг түншлэлийн асуудал эрхэлсэн Засгийн газрын гишүүн томилж, чөлөөлнө.
	3. Удирдах хороо нь Сангийн стратеги бодлогыг тодорхойлох, Сангийн үйл ажиллагааны нарийвчилсан журам болон холбогдох баримт бичгийг батлах, үйл ажиллагааны төлөвлөгөөг батлах, гүйцэтгэлийг хянах, хөрөнгийн эх үүсвэр бүрдүүлэх болон бусад чиг үүргийг хэрэгжүүлнэ.
	4. Сан нь Удирдлагын баг, үнэлгээний нэгж, төслийн нэгж, захиргааны нэгж гэсэн бүтэцтэй байх бөгөөд түншлэлийн төв дээр тулгуурлан Удирдах хорооноос байгуулна.
	5. Удирдлагын баг нь Удирдах хороонд тайлагнах бөгөөд Сангийн өдөр тутмын үйл ажиллагааг эрхлэн гүйцэтгэнэ. Түүний чиг үүрэг нь сангийн хөрөнгийн зарцуулах тухай хүсэлтийг хүлээн авах, үнэлэх, шийдвэрлэх, үйл ажиллагааны нарийвчилсан журмыг боловсруулах, нэмэлт, өөрчлөлт оруулах, удирдах хороонд шаардлагатай тайлан, мэдээллийг боловсруулж өгөх болон бусад Сангийн үйл ажиллагааг холбогдох хууль тогтоомжид нийцүүлэн тогтвортой, оновчтой явуулах үйл ажиллагааг хангана.
	6. Сангийн нэгжүүд нь удирдлагын багт тайлагнах бөгөөд дараах чиг үүрэгтэй байна.
		1. Үнэлгээний нэгж нь 3.4-д заасан хүсэлтийг үнэлэхтэй холбоотой үйл ажиллагааг хэрэгжүүлэх бөгөөд сангийн өдөр тутмын үйл ажиллагааг хянаж, тайлан боловсруулна.
		2. Төслийн нэгж нь сангийн хөрөнгөөр хэрэгжүүлэх арга хэмжээг зохион байгуулж, төслийн багтай хамтран ажиллана.
		3. Захиргааны нэгж нь сангийн үйл ажиллагаатай холбоотой өдөр тутмын захиргаа, хүний нөөц, аж ахуйн үйл ажиллагааг хариуцна.
	7. Удирдлагын баг, нэгжүүдийн бүтэц, бүрэлдэхүүнийг удирдах хорооноос тогтооно.
	8. Удирдах хороо нь төрийн түншлэгч, мэргэжлийн байгууллага, олон улсын байгууллагын төлөөлөгчдөөс бүрдсэн сангийн үйл ажиллагаа, түншлэлийн төслийг боловсруулахад мэргэжлийн зөвлөгөө өгөх зорилгоор зөвлөх хороог байгуулж болно.

**Гурав. Сангийн хөрөнгийг захиран зарцуулах**

* 1. Сангийн хөрөнгийг дараах үйл ажиллагаанд зарцуулна.
		1. түншлэлийг хөгжүүлэх, гадаад болон дотоодод сурталчлах, олон нийтэд таниулах, ил тод тогтвортой орчныг бүрдүүлэх;
		2. төслийн бэлтгэл үйл ажиллагаа, төслийн бүрэн шинжилгээ, эрсдэлийн үнэлгээ хийх, төслийн эх төсөл боловсруулах;
		3. Түншлэлийн төвийн үйл ажиллагаа, мэргэжлийн зөвлөх үйлчилгээний зардал;
		4. хувийн хэвшлийн түншлэгчийн сонгон шалгаруулалт, хэлэлцээр хийхтэй холбоотой зардал;
		5. Түншлэлийн төслийн хэрэгжилт, тайлагналт, мэдээллийн нэгдсэн сангийн үйл ажиллагаатай холбоотой зардал;
		6. Түншлэлийн төсөл хөгжүүлэхэд нэн шаардлагатай бусад зардал.
	2. Сангаас санхүүжүүлэх түншлэлийн төсөл нь дараах шаардлагыг хангасан байна.
		1. хөгжлийн урт, дунд, богино хугацааны бодлогын баримт бичиг, бүсчилсэн хөгжлийн бодлого болон дунд хугацааны төсвийн хүрээний мэдэгдэлд нийцсэн байх;
		2. хөгжлийн тэргүүлэх ач холбогдолтой төсөл байх, хуульд заасан түншлэлийн төрөл, хэлбэрт нийцэж байх;
		3. хувийн хэвшлийн хөрөнгө оруулалтад үндэслэн дэд бүтцийг байгуулах, засвар үйлчилгээ үзүүлэх;
		4. төрийн үйлчилгээний чанар, хүртээмжийг сайжруулах, инновац, шинэ технологийг нэвтрүүлэх боломжтой байх;
		5. байгаль орчинд сөрөг нөлөөгүй, уур амьсгалын өөрчлөлтийг бууруулахад чиглэсэн, ногоон эдийн засгийн хөгжлийг дэмжсэн байх;
		6. нийтийн зориулалттай дэд бүтэц, төрийн үйлчилгээг олон нийтэд хүргэх;
		7. урт хугацаанд гэрээний үндсэн дээр хэрэгжих;
		8. аймаг, нийслэлийн зүгээс гаргасан санал нь тухайн орон нутгийн иргэдийн Төлөөлөгчдийн Хурлаар хэлэлцэгдсэн байх;
		9. Төр, хувийн хэвшлийн түншлэлээр хэрэгжүүлэхэд хамгийн тохиромжтой байх;
		10. Төслийн нийт тооцоолсон өртөг зардал нь 30 тэрбум төгрөгөөс дээш байх;
		11. Төр, хувийн хэвшлийн тухай хуульд заасан бусад шаардлага;
	3. Урьдчилсан үнэлгээ хийгдэж, хөгжлийн бодлогын баримт бичигт туссан түншлэлийн төсөлтэй холбогдох үйл ажиллагааг санхүүжүүлэх хүсэлтийг давуу эрхтэйгээр шийдвэрлэнэ.
	4. Төр, хувийн хэвшлийн түншлэлийн тухай хуулийн 12.1, 16.1, 20.2, 24.1-д заасан этгээд Сангийн хөрөнгийг ашиглах хүсэлт гаргах эрхтэй бөгөөд түншлэлийн төслийн мэдээлэл, үндэслэл, зарцуулах үйл ажиллагааны зориулалт зэргийг тусгасан хүсэлтийг Сангийн удирдлагын багт бичгээр гаргана.
	5. Сангийн удирдлагын баг, үнэлгээний нэгж хүсэлтийг судлан үзэж, холбогдох шаардлагыг хангасан эсэхийг 14 хоногийн дотор үнэлж, хүсэлт гаргагчид хариу өгнө.
	6. Сангийн хөрөнгөөр энэ журмын 3.1-д заасан зөвлөх үйлчилгээний сонгон шалгаруулалтыг Төр, хувийн хэвшлийн түншлэлийн тухай хуулийн 7.2.2-д заасан журмаар зохицуулна.
	7. Төслийн нэгж сангийн хөрөнгөөр санхүүжүүлэх үйл ажиллагааг худалдан авах, сонгон шалгаруулах, гүйцэтгэхтэй холбоотой арга хэмжээг хэрэгжүүлнэ.
	8. Сангийн хөрөнгийг Төр, хувийн хэвшлийн тухай хууль, энэ журамд зааснаас бусад үйл ажиллагаанд зарцуулахыг хориглоно.

**Дөрөв. Сангийн хөрөнгийн эх үүсвэрийг бүрдүүлэх**

* 1. Сангийн хөрөнгийг дараах эх үүсвэрээс бүрдүүлнэ.
		1. улсын төсвөөс олгосон санхүүжилт;
		2. олон улсын байгууллагаас олгосон хөнгөлөлттэй зээл, тусламж, хандив, бусад санхүүжилт;
		3. Сангийн хөрөнгө оруулалт болон түншлэлийн төслийн бэлтгэл ажлын төлбөр, түншлэлийн төвийн үйл ажиллагаанаас олсон орлого;
		4. Засгийн газрын баталгааны шимтгэл;
		5. хууль тогтоомжид нийцсэн бусад.
	2. Сан нь сангийн хөрөнгийн бүрдүүлэлт, зарцуулалт, ашиглалтыг оновчтой зохион байгуулж, удирдах боломж бүхий данстай байна.
	3. Сангийн удирдлагын баг нь сангийн үйл ажиллагааны төлөвлөгөө, шаардлагатай эх үүсвэрийн тооцоог гаргаж, дараа жилийн төсөвт суулгуулах саналаа жил бүрийн 7 дугаар сарын 1-ний дотор түншлэлийн асуудал эрхэлсэн төрийн захиргааны төв байгууллагад хүргүүлнэ.
	4. Түншлэлийн асуудал эрхэлсэн төрийн захиргааны төв байгууллага 4.3-д заасан саналд үндэслэн жил бүр төсвөөс санхүүжүүлэх хөрөнгийн эх үүсвэрийг төсвийн төсөлд тусгуулах саналаа санхүү, төсвийн асуудал эрхэлсэн төрийн захиргааны төв байгууллагад хүргүүлнэ.
	5. Түншлэлийн асуудал эрхэлсэн төрийн захиргааны төв байгууллага болон Сангийн удирдлагын баг нь шаардлагатай сангийн бусад эх үүсвэрийг бүрдүүлэх арга хэмжээг тухай бүр авч, хэрэгжүүлнэ.
	6. Түншлэлийн төв нь холбогдох хөрөнгийн эх үүсвэрийг Сангийн дансанд тухай бүр төвлөрүүлнэ.
	7. Төслийн бэлтгэл ажлын төлбөр гэдэгт төсөл хөгжүүлэхэд зарцуулсан судалгаа, үнэлгээний ажлууд, зөвлөх үйлчилгээ, түншлэлийн төвөөс үзүүлсэн үйлчилгээ болон бусад тухайн төслийн бэлтгэл ажлыг хангахад зарцуулсан шууд зардлуудаас бүрдэх бөгөөд уг төслийг хэрэгжүүлэхээр гэрээ байгуулсан хувийн хэвшлийн түншлэгч түншлэлийн гэрээнд заасан хугацааны дагуу Сангийн дансанд төвлөрүүлнэ.
	8. Хувийн хэвшлийн түншлэгч түншлэлийн үндсэн болон дагалдах гэрээнд заасан хугацаа, стандарт болон зардлын дагуу түншлэлийн төслийг хугацаанд нь гүйцэтгэх төсөл хэрэгжүүлэх баталгааг гаргаж, төлбөрийг гэрээнд заасны дагуу Сангийн дансанд гэрээ байгуулахаас ажлын 5 өдрийн өмнө шилжүүлнэ.
	9. Энэ журмын 4.8-д заасан төлбөрийг тухайн түншлэлийн болон дагалдах гэрээнд зааснаас өөр зориулалтаар ашиглах, зарцуулахыг хориглоно.
	10. Мэргэжлийн, чанартай, үр дүнтэй төсөл хөгжүүлэх үйл ажиллагааг дэмжих зорилгоор зөвлөх үйлчилгээ эрхлэгчдийн дэлгэрэнгүй жагсаалтыг тодорхой шалгуурын үндсэн дээр гаргаж болох бөгөөд энэхүү жагсаалтаас сонгон шалгаруулалтыг холбогдох хууль, тогтоомжийн хүрээнд зохион байгуулж болно.
	11. Сангийн хөрөнгөөр санхүүжүүлсэн түншлэлийн төсөл нь тухайн салбарын асуудал эрхэлсэн төрийн захиргааны төв байгууллагаас шалтгаалан хэрэгжих боломжгүй болсон тохиолдолд холбогдох санхүүжүүлсэн зардлыг Санд эргэн төвлөрүүлнэ.

**Тав. Зарцуулалтад хяналт тавих**

* 1. Төсөл боловсруулахтай холбоотой Сангийн захиран зарцуулалт, удирдлагад түншлэлийн асуудал эрхэлсэн төрийн захиргааны төв байгууллага хяналт тавина.
	2. Санд жил бүр төрийн аудитын байгууллагаар, гурван жил тутамд олон улсын аудитын байгууллагаар аудит хийлгэж, шаардлагатай тохиолдолд санхүүгийн хяналт, шалгалт хийж, тайлан, дүгнэлтийг Засгийн газарт тухай бүрд танилцуулна.
	3. Сангийн хөрөнгийн эх үүсвэрийн бүрдүүлэлтээс шалтгаалан тухайлсан хяналт, тайлагналт, аудитын үйл ажиллагааг холбогдох хууль, журам, зохицуулалтын дагуу хэрэгжүүлнэ.
	4. Энэ журмын 5.2, 5.3 заалтуудад дурдсан аудитын байгууллагыг нээлттэй, уралдаант сонгон шалгаруулалтын зарчмын хүрээнд холбогдох хууль, тогтоомжийн дагуу сонгон шалгаруулна.
	5. Түншлэлийн асуудал эрхэлсэн төрийн захиргааны төв байгууллага Сангийн үйл ажиллагаа, хөрөнгийн зарцуулалт, санхүүгийн тайлагналтыг олон нийтэд ил тод, нээлттэй байлгах үүрэгтэй бөгөөд Сангийн жилийн орлого, зарлагын тайланг тухай бүр өөрийн цахим хуудсаар дамжуулан нийтэд мэдээлнэ.
	6. Энэ журмын 5.5-д заасан шаардлагатай мэдээллийг Сангийн удирдлагын баг улирал бүр бэлтгэж, удирдах хороонд хүргүүлнэ.

**Зургаа. Бусад**

* 1. Сангийн хөрөнгийг зориулалтын дагуу зарцуулаагүй, холбогдох хууль, энэ журам зөрчсөн албан тушаалтанд хууль тогтоомжид заасны дагуу хариуцлага хүлээлгэнэ.
	2. Сангийн эх үүсвэрийг зарцуулах шийдвэр гаргах албан тушаалтан холбогдох хуульд заасан журмын дагуу ашиг сонирхлын зөрчлөөс урьдчилан сэргийлэх арга хэмжээг тухай бүр авч хэрэгжүүлнэ.

----- оОо -----